ใช้คิวอาร์ฝาก-ถอนที่เซเว่น
ธนาคารไทยพาณิชย์ผนึกเปิดตัวบริการเอสซีบี เซอร์วิส มาเหนือกว่าด้วยการใช้คิวอาร์โค้ดฝาก-ถอนเงินผ่านเคาน์เตอร์เซอร์วิสเป็นครั้งแรก
30 มี.ค. 2562

ธนาคารไทยพาณิชย์ผนึกเปิดตัวบริการเอสซีบี เซอร์วิส มาเหนือกว่าด้วยการใช้คิวอาร์โค้ดฝาก-ถอนเงินผ่านเคาน์เตอร์เซอร์วิสเป็นครั้งแรก
นายสารัชต์ รัตนาภรณ์ ผู้จัดการใหญ่ ธนาคารไทยพาณิชย์ เปิดเผยว่า ได้จับมือกับเคาน์เตอร์เซอร์วิส หนึ่งในธุรกิจของเครือซีพี ออลล์ ประกาศความร่วมมือทางธุรกิจครั้งสำคัญในบริการ เอสซีบี เซอร์วิส (SCB Service) บริการด้านแบงก์กิ้งเอเย่นต์ผ่านเคาน์เตอร์เซอร์วิสที่เซเว่นอีเลฟเว่นกว่า 1.1 หมื่นสาขาทั่วประเทศ โดยให้บริการฝาก-ถอนเงินสดบัญชีเงินฝากไทยพาณิชย์ได้ ช่วยให้ลูกค้าทำธุรกรรมเงินสดหลังเวลาทำการได้ตลอด 24 ชั่วโมง คาดว่าหลังเปิดให้บริการจะมียอดธุรกรรมเฉลี่ยอยู่ที่ประมาณ 1 แสนราย/เดือน
สำหรับบริการเอสซีบี เซอร์วิส ที่เปิดตัวในครั้งนี้ นับเป็นครั้งแรกในประเทศไทยที่ลูกค้าสามารถถอนเงินผ่านแบงก์กิ้งเอเย่นต์ได้ด้วยระบบดิจิทัล โดยใช้คิวอาร์โค้ดในแอพพลิเคชั่นเอสซีบี อีซี่ ยืนยันตัวตน ไม่ต้องจำเลขที่บัญชีหรือกรอกเอกสาร รับฝากไม่เกินรายการละ 3 หมื่นบาท สูงสุดไม่เกิน 1 แสนบาท/วัน/บัญชี ส่วนการถอนเงินได้ตั้งแต่รายการละ 100 บาท จนถึง 5,000 บาท สูงสุดไม่เกิน 2 หมื่นบาท/วัน/ราย มีค่าธรรมเนียมรายการละ 15 บาท
นอกจากนี้ จะร่วมกันศึกษาและพัฒนาเพื่อขยายสู่บริการทางการเงินอื่นๆ ในอนาคต อาทิ การโอนเงินแบบไม่มีบัญชีปลายทาง การรับโอนเงินต่างประเทศ การเปิดบัญชี บริการด้าน สินเชื่อที่ตรงกับความต้องการของลูกค้า รวมถึงการนำคะแนนสะสมมาใช้ร่วมกัน
"พฤติกรรมผู้บริโภคยุคใหม่เปลี่ยนแปลงรวดเร็ว ความต้องการทำธุรกรรมทางการเงินของลูกค้าไม่ได้จำกัดอยู่ที่สาขาหรือช่องทางหลักของธนาคารอีกต่อไป โดยบริการใหม่ผ่านแบงก์กิ้งเอเย่นต์เคาน์เตอร์เซอร์วิสนี้ มาจากการสำรวจแล้วพบว่ามีลูกค้าจำนวนมากต้องการทำธุรกรรมเงินสด โดยเฉพาะการฝาก-ถอนช่วงหลังเวลาทำการปกติ" นายสารัชต์ กล่าว
นายสารัชต์ กล่าวว่า กลยุทธ์สาขาของธนาคารไม่ได้มุ่งเปิดเพิ่มแล้ว โดยจะเน้นการบริการผ่านทัชพอยต์หรือช่องทางต่างๆ ที่เข้าถึงลูกค้าได้ทุกไลฟ์สไตล์ โดยขณะนี้ธนาคารมีจำนวนสาขาแบบดั้งเดิม 1,000 แห่ง สาขาอินเวสต์เมนต์เซ็นเตอร์ 14 แห่ง สาขาบิซิเนสเซ็นเตอร์ 6 แห่ง และสาขาเอ็กซ์เพรส 65 แห่ง ส่วนทัชพอยต์ผ่านบริการ เอสซีบี เซ็นเตอร์ แบงก์กิ้งเอเย่นต์ กว่า 1.1 หมื่นแห่ง มีโอกาสขยายเพิ่มเติมทั้งจากเคาน์เตอร์เซอร์วิส รวมทั้งไปรษณีย์ไทย รวมเป็นประมาณ 1.2 หมื่นแห่งภายในปีนี้
ทั้งนี้ บริการดังกล่าวสอดคล้องกับยุทธศาสตร์ของธนาคารที่ให้ความสำคัญกับการพัฒนาด้านดิจิทัล เพื่อให้ธนาคารกลายเป็นแพลตฟอร์ม และการมีพันธมิตรที่แข็งแกร่ง เพื่อสร้างขีดความสามารถใหม่ๆ รองรับการเติบโตในโลกธุรกิจยุคปัจจุบัน
นายวีรเดช อัครผลพานิช รองกรรมการผู้จัดการ บริษัท เคาน์เตอร์เซอร์วิส กล่าวว่า ต้องการก้าวสู่การเป็นผู้นำด้านแบงก์กิ้งเอเย่นต์ด้วยจุดแข็งจากเทคโนโลยีมาใช้พัฒนาบริการรองรับการเปลี่ยนแปลงพฤติกรรมของลูกค้า ขณะเดียวกันให้ความสำคัญกับ ผู้ใช้บริการที่ไม่ถนัดดิจิทัล ที่สามารถฝากเงินได้เพียงระบุเลขที่บัญชีธนาคารและเบอร์โทรศัพท์เท่านั้น